**ΠΡΟΓΡΑΜΜΑΤΙΚΗ ΣΥΜΒΑΣΗ**

(ΣΧΕΔΙΟ)

Μεταξύ

**της Περιφέρειας Δυτικής Μακεδονίας**

και της εταιρείας

**ΕΓΝΑΤΙΑ ΟΔΟΣ Α.Ε.**

**για την Πράξη:**

**«****Κατασκευή επαρχιακής οδού Καστοριάς – Πτολεμαΐδας : Τμήμα ρέμα Κώτουρη – όρια Νομού Κοζάνης με σήραγγα στην Κλεισούρα»**

**Θεσσαλονίκη**

**Οκτώβριος 2020ΠΕΡΙΕΧΟΜΕΝΑ**

|  |  |  |
| --- | --- | --- |
| ΑΡΘΡΟ 1 | Αντικείμενο της Προγραμματικής σύμβασης | 5 |
| ΑΡΘΡΟ 2. | Υποχρεώσεις και δικαιώματα των συμβαλλομένων | 7 |
| ΑΡΘΡΟ 3. | Προϋπολογισμός – Πόροι – Χρηματοδότηση Έργου | 9 |
| ΑΡΘΡΟ 4. | Έναρξη Σύμβασης – Διάρκεια – Τροποποιήσεις | 11 |
| ΑΡΘΡΟ 5. | Κοινή Επιτροπή Παρακολούθησης | 11 |
| ΑΡΘΡΟ 6. | Αντισυμβατική συμπεριφορά - Συνέπειες | 13 |
| ΑΡΘΡΟ 7. | Ευθύνη Φορέα Υλοποίησης | 14 |
| ΑΡΘΡΟ 8. | Εκπροσώπηση | 14 |
| ΑΡΘΡΟ 9. | Επίλυση διαφορών | 14 |
| ΑΡΘΡΟ 10. | Μεταφορά / Απασχόληση προσωπικού – Χρήση Υποδομών | 14 |
| ΑΡΘΡΟ 11. | Ειδικοί Όροι | 15 |
| ΑΡΘΡΟ 12. | Λήξη της σύμβασης | 16 |
| ΑΡΘΡΟ 13. | Τελικές διατάξεις | 16 |
| ΠΑΡΑΡΤΗΜΑ Ι | Βασικά χαρακτηριστικά της Πράξης – Φυσικό Αντικείμενο της Πράξης | 17-22 |
|  |  |  |

Στη ...................... σήμερα, ............, μεταξύ των παρακάτω συμβαλλομένων:

1. της Περιφέρειας Δυτικής Μακεδονίας, που εδρεύει στην Κοζάνη, η οποία θα αποκαλείται εφεξής στην παρούσα χάριν συντομίας «**Κύριος του έργου**» όπως εκπροσωπείται νόμιμα από τον Περιφερειάρχη κύριο Γεώργιο Κασαπίδη και
2. της εταιρείας με την επωνυμία «ΕΓΝΑΤΙΑ ΟΔΟΣ Α.Ε.» που εδρεύει στη Θεσσαλονίκη, οδός 6ο χλμ. Θεσσαλονίκης Θέρμης, η οποία θα αποκαλείται εφεξής στην παρούσα χάριν συντομίας **«Φορέας Υλοποίησης»**, όπως εκπροσωπείται νόμιμα από τον Διευθύνοντα Σύμβουλο κύριο Κωνσταντίνο Κουτσούκο

**Έχοντας υπόψη :**

την κείμενη Εθνική και Κοινοτική Νομοθεσία και ειδικότερα τις παρακάτω διατάξεις όπως αυτές ισχύουν κάθε φορά :

1. Την υπ. αριθμ. ΚΥΑ Δ14α/02/69/ΦΝ380/10-11-1994 ΦΕΚ τ. Β'/846/94 «Ίδρυση Εταιρείας Έργων Υποδομής με την επωνυμία ΕΓΝΑΤΙΑ ΟΔΟΣ Α.Ε.», και το ΦΕΚ τ. ΑΕ - ΕΠΕ/5016/95 «Ανακοίνωση καταχώρισης στο Μητρώο Α.Ε. της σύστασης της Α.Ε. με την επωνυμία ΕΓΝΑΤΙΑ ΟΔΟΣ Α.Ε.».
2. Τον Ν.4555/2018 «Μεταρρύθμιση του θεσμικού πλαισίου της Τοπικής Αυτοδιοίκησης - Εμβάθυνση της Δημοκρατίας - Ενίσχυση της Συμμετοχής - Βελτίωση της οικονομικής και αναπτυξιακής λειτουργίας των Ο.Τ.Α. [Πρόγραμμα «ΚΛΕΙΣΘΕΝΗΣ Ι»] - Ρυθμίσεις για τον εκσυγχρονισμό του πλαισίου οργάνωσης και λειτουργίας των ΦΟΔΣΑ - Ρυθμίσεις για την αποτελεσματικότερη, ταχύτερη και ενιαία άσκηση των αρμοδιοτήτων σχετικά με την απονομή ιθαγένειας και την πολιτογράφηση - Λοιπές διατάξεις αρμοδιότητας Υπουργείου Εσωτερικών και άλλες διατάξεις.» (ΦΕΚ Α’ 133/2018) και ειδικότερα το

Άρθρο 179, παρ. 1 «Προγραμματικές συμβάσεις - Τροποποίηση του άρθρου 100 του ν. 3852/2010».

1. Το ν. 4412/2016 (ΦΕΚ Α’ 147/2016) και ειδικότερα το άρθρο 44 παρ. 2, «Προγραμματικές συμβάσεις».
2. Την με α.π. …… απόφαση ………Περιφέρειας Δυτικής Μακεδονίας σύμφωνα με την οποία εγκρίνεται το σχέδιο και οι όροι της παρούσας Προγραμματικής Σύμβασης
3. Την υπ’ αρ. ...... Πράξη του Ελεγκτικού Συνεδρίου σύμφωνα με την οποία αποφαίνεται πως δεν κωλύεται η υπογραφή Προγραμματικής Σύμβασης μεταξύ της Περιφέρειας Δυτικής Μακεδονίας και της Εγνατία Οδός Α.Ε.
4. Ότι ως πράξη νοείται το έργο ή ομάδα έργων, που εντάσσεται ή προτείνεται να ενταχθεί σε Επιχειρησιακό Πρόγραμμα. Στο πλαίσιο της παρούσας σύμβασης, η πράξη δύναται να περιλαμβάνει ένα ή περισσότερα υποέργα (τεχνικά έργα ή/και μελέτες ή/και προμήθειες ή/και υπηρεσίες κ.α.), τα οποία θα πρέπει να αποτελούν στο σύνολό τους το αντικείμενο της παρούσας. Δεν είναι δυνατή η σύναψη χωριστής προγραμματικής σύμβασης για τη μεταβίβαση αρμοδιοτήτων υλοποίησης υποέργου.
5. Το Π.Δ. 146/2010 ΦΕΚ 239/Α/27-12-2010 «Οργανισμός της Περιφέρειας Δυτικής Μακεδονίας» όπως τροποποιήθηκε και ισχύει.
6. Το με αρ. πρωτ. 133075/18.09.2020 έγγραφο του Περιφερειάρχη Δυτικής Μακεδονίας με το οποίο ζητείται η συνεργασία με την ΕΓΝΑΤΙΑ ΟΔΟΣ Α.Ε. για το έργο «Κατασκευή επαρχιακής οδού Καστοριάς – Πτολεμαΐδας : Τμήμα ρέμα Κώτουρη – όρια Νομού Κοζάνης με σήραγγα στην Κλεισούρα».
7. To με αρ. πρωτ. 3429/21.10.2020 έγγραφο της Ειδικής Υπηρεσίας Διαχείρισης Προγράμματος Περιφέρειας Δυτικής Μακεδονίας περί υπέρβασης χρονοδιαγράμματος κατασκευής του Έργου «Κατασκευή επαρχιακής οδού Καστοριάς – Πτολεμαϊδας: Τμήμα ρέμα Κωτούρη – Όρια Νομού Κοζάνης με σήραγγα στην Κλεισούρα» που διαβιβάσθηκε στην Ε.Ο.Α.Ε. με την με αρ. πρωτ. 151799/21.10.2020 επιστολή του Αντιπεριφερειάρχη Π.Ε. Καστοριάς.
8. Το ΦΕΚ 403/Δ΄/20-07-2020 «Κήρυξη ως αναγκαστικής απαλλοτρίωσης εκτάσεων για την κατασκευή του έργου: «Κατασκευή Επαρχιακής Οδού Καστοριάς – Πτολεμαΐδας :Τμήμα ρέμα Κώτουρη – όρια Νομού Κοζάνης με σήραγγα στην Κλεισούρα».

με την παρούσα «έγγραφη συμφωνία» συμφωνούνται και γίνονται αμοιβαίως αποδεκτά τα ακόλουθα:

**ΠΡΟΟΙΜΙΟ**

Ο Κύριος του Έργου, στο πλαίσιο του Επιχειρησιακού Προγράμματος Π.Ε.Π. Δυτικής Μακεδονίας προγραμματίζει την υλοποίηση της Πράξης «Κατασκευή επαρχιακής οδού Καστοριάς – Πτολεμαΐδας : Τμήμα ρέμα Κώτουρη – όρια Νομού Κοζάνης με σήραγγα στην Κλεισούρα», η οποία θα αναφέρεται στο εξής χάριν συντομίας «**το Έργο**».

Η υλοποίηση του Έργου είναι πρώτης προτεραιότητας για την Περιφέρεια Δυτικής Μακεδονίας.

Για την εξασφάλιση χρηματοδότησης του Έργου θα υποβληθεί αίτημα για ένταξη αυτού στο Περιφερειακό Επιχειρησιακό πρόγραμμα Δυτικής Μακεδονίας, όπου ήδη έχει δημοσιευτεί η πρόσκληση.

**Δεδομένου ότι:**

Η Περιφέρεια Δυτικής Μακεδονίας ως Κύριος του έργου, με το υπάρχον τεχνικό υπαλληλικό προσωπικό αδυνατεί να ανταποκριθεί στην εκτέλεση ενός έργου τέτοιου μεγέθους.

Η «Εγνατία Οδός Α.Ε.» με τη μεγάλη εμπειρία της σε τεχνικά έργα ιδιαιτέρων απαιτήσεων και έχοντας κατασκευάσει ήδη το σύνολο ολόκληρου του οδικού άξονα, διαθέτει τις αναγκαίες προϋποθέσεις (τεχνικές και οικονομικές υπηρεσίες, αποφαινόμενα όργανα, αναγκαία στελέχωση κλπ.), ώστε να αναλάβει και να φέρει εις πέρας την υλοποίηση του εν λόγω έργου.

Τα συμβαλλόμενα μέρη προβαίνουν, κατά τα προβλεπόμενα στο άρθρο 100 του Ν.3852/07-06-2010, στο άρθρο 44 του Ν.4412/08-08-2016, στο άρθρο 21 – Μέρος Β’ του Ν.4690/30-05-2020 όπως τροποποιήθηκε με το άρθρο 132- Κεφάλαιο Γ’ του Ν.4713/31-07-2020 καθώς και στο Άρθρο 179, παρ. 1 του Ν4555/2018 «Προγραμματικές συμβάσεις - Τροποποίηση του άρθρου 100 του ν. 3852/2010» στη σύναψη της παρούσας Προγραμματικής Σύμβασης, με την οποία προσδιορίζουν το γενικό πλαίσιο και τους ειδικούς όρους για την εκτέλεση του αντικειμένου της.

**ΑΡΘΡΟ 1**

**ΑΝΤΙΚΕΙΜΕΝΟ ΤΗΣ ΠΡΟΓΡΑΜΜΑΤΙΚΗΣ ΣΥΜΒΑΣΗΣ**

Αντικείμενο της παρούσας Προγραμματικής Σύμβασης αποτελεί η άσκηση της αρμοδιότητας υλοποίησης του Έργου «Κατασκευή επαρχιακής οδού Καστοριάς – Πτολεμαΐδας : Τμήμα ρέμα Κώτουρη – όρια Νομού Κοζάνης με σήραγγα στην Κλεισούρα» («το Έργο») για λογαριασμό του Κυρίου του Έργου από το Φορέα Υλοποίησης.

Ειδικότερα, στο πλαίσιο υλοποίησης του Έργου και για τους σκοπούς της παρούσας σύμβασης, ο Φορέας Υλοποίησης αναλαμβάνει την άσκηση για λογαριασμό του Κυρίου του Έργου της αρμοδιότητας να λειτουργήσει ως Προϊσταμένη αρχή και Διευθύνουσα Υπηρεσία και να εκτελέσει τις παρακάτω ενέργειες :

1. Οργάνωση και σχεδιασμό υλοποίησης.
2. Σύνταξη του Τεχνικού Δελτίου Πράξης για την ένταξη της στο ΕΠ σε συνεργασία με τον Κύριο του Έργου.
3. Σύνταξη ή/και Επικαιροποίηση διακηρύξεων
4. Διενέργεια διαδικασιών ανάθεσης και επιλογής αναδόχου σύμφωνα με τη νομοθεσία Δημοσίων Συμβάσεων.
5. Υπογραφή των σχετικών συμβάσεων με αναδόχους,
6. Διαχείριση και παρακολούθηση της υλοποίησης του Έργου.
7. Παρακολούθηση χρηματορροών σε βάρος του προϋπολογισμού του Έργου.
8. Παραλαβή του Έργου στο σύνολό του (στις περιπτώσεις τεχνικών έργων έως και την οριστική παραλαβή).
9. Παράδοση του Έργου σε πλήρη λειτουργία στον Κύριο του Έργου με πλήρη τεχνική και οικονομική τεκμηρίωση.

Ο Φορέας Υλοποίησης, στις περιπτώσεις δημοσίων συμβάσεων τεχνικών έργων και μελετών, δια των αρμοδίων οργάνων και του προσωπικού του, ασκεί όλα τα καθήκοντα της Προϊσταμένης Αρχής και της Διευθύνουσας Υπηρεσίας, όπως αυτά προβλέπονται στη νομοθεσία περί Δημοσίων Έργων. Διευκρινίζεται ρητά στην περίπτωση αυτή ότι οι ανάδοχοι των τεχνικών έργων εκτελούν το έργο για λογαριασμό του Κυρίου του Έργου και ότι ο Φορέας Υλοποίησης ασκεί για λογαριασμό του Κυρίου του Έργου την αρμοδιότητα του δικαιούχου και της Αναθέτουσας αρχής.

**ΑΡΘΡΟ 2**

**ΥΠΟΧΡΕΩΣΕΙΣ ΚΑΙ ΔΙΚΑΙΩΜΑΤΑ ΤΩΝ ΣΥΜΒΑΛΛΟΜΕΝΩΝ**

Οι συμβαλλόμενοι φορείς αναλαμβάνουν τις παρακάτω υποχρεώσεις και δικαιώματα:

2.1. Ο **Κύριος του Έργου αναλαμβάνει**:

* Να διευκολύνει με κάθε τρόπο το επιστημονικό προσωπικό και τους Αναδόχους του Φορέα Υλοποίησης που θα απασχοληθούν για την υλοποίηση του αντικειμένου της παρούσας σύμβασης, στη συγκέντρωση των απαραίτητων στοιχείων και πληροφοριών.
* Να παρέχει στο Φορέα Υλοποίησης τις αναγκαίες πληροφορίες, αδειοδοτήσεις, μελέτες και λοιπά σχετικά έγγραφα που έχει στη διάθεσή του και να συνεργάζεται μαζί του για την κατάρτιση του Τεχνικού Δελτίου Πράξης.
* Να ορίσει τον εκπρόσωπό του στην Κοινή Επιτροπή Παρακολούθησης της Σύμβασης σύμφωνα με το άρθρο 5 της παρούσας.
* Να παρέχει έγκαιρα στο Φορέα Υλοποίησης την αναγκαία πληροφόρηση σχετικά με οργανωτικές ή διοικητικές αλλαγές που επηρεάζουν την υλοποίηση του Έργου.
* Να αναλάβει τις διαδικασίες απόκτησης γης (Απαλλοτριώσεις), (πρβλ. ΠΑΡΑΡΤΗΜΑ Ι), προκειμένου να είναι δυνατή η υλοποίηση του Έργου, το οποίο αποτελεί αναπόσπαστο μέρος της παρούσας σύμβασης.
* Να διασφαλίσει τη λειτουργία του Έργου μετά την ολοκλήρωσή του, είτε αναλαμβάνοντας ο ίδιος τη λειτουργία του.
* Να συνεργάζεται με το Φορέα Υλοποίησης για την ενημέρωση του κοινού και την προβολή του Έργου.
* Να αιτηθεί την παράταση της υποβολής προτάσεων που ορίζει η εκδοθείσα πρόσκληση 120 της Ειδικής Διαχειριστικής Αρχής του ΕΠ Δυτικής Μακεδονίας 2014-2020 στον Άξονα Προτεραιότητας 7 του Προγράμματος κατά δύο (2) μήνες, ώστε να ολοκληρωθούν η επισκόπηση των μελετών, το σχέδιο Προϋπολογισμού και Τεχνικής Περιγραφής του Έργου και η σύνταξη του Φακέλου Αίτησης Χρηματοδότησης

2.2. Ο **Φορέας Υλοποίησης αναλαμβάνει**:

* Να ενεργεί ως Προϊσταμένη Αρχή και Διευθύνουσα Υπηρεσία για την Κατασκευή Έργου.
* Να προετοιμάσει το φάκελο αίτησης χρηματοδότησης του Έργου, το οποίο περιλαμβάνει σύνταξη Τεχνικού Δελτίου και το σύνολο των συνοδευτικών εγγράφων, να το υποβάλει στο Επιχειρησιακό Πρόγραμμα Δυτικής Μακεδονίας και να υποστηρίξει το αίτημα για την εξασφάλιση της χρηματοδότησης.
* Να καταρτίζει τα τεύχη διακήρυξης των διαγωνισμών.
* Να απασχολεί και να διαθέτει επιστημονικό προσωπικό με τα ανάλογα προσόντα και τις απαιτούμενες ειδικότητες, προκειμένου να διασφαλισθεί η επιτελεστικότητα και η αρτιότητα υλοποίησης του Έργου.
* Να διενεργεί τους διαγωνισμούς, την αξιολόγηση των προσφορών και την υπογραφή των σχετικών συμβάσεων, σύμφωνα με τη σχετική νομοθεσία και το κανονιστικό πλαίσιο λειτουργίας του.
* Να ελέγχει ποιοτικά και ποσοτικά τα παραδοτέα και να τα παραλαμβάνει βάσει των σχετικών συμβάσεων.
* Να παρακολουθεί τις χρηματορροές του Έργου.
* Να κοινοποιεί στον Κύριο του Έργου τις αναφορές προόδου για την εξέλιξη του φυσικού και οικονομικού αντικειμένου του Έργου, τις οποίες αποστέλλει στην *Ειδική Υπηρεσία Διαχείρισης του Ε.Π. Δυτικής Μακεδονίας*
* Να μεριμνά για την τήρηση των όρων Δημοσιότητας, την ενημέρωση του κοινού και την προβολή του Έργου, σε συνεργασία με τον Κύριο του Έργου.
* Να παραδώσει με την ολοκλήρωση (περαίωση) του έργου το πάγιο στον κύριο του έργου.

Για την απρόσκοπτη υλοποίηση του αντικειμένου της παρούσας σύμβασης, ο Κύριος του έργου διαθέτει όλες τις μελέτες και αδειοδοτήσεις, οι οποίες περιλαμβάνονται στο Παράρτημα Ι, το οποίο αποτελεί αναπόσπαστο μέρος της παρούσας.

**ΆΡΘΡΟ 3**

**ΠΡΟΫΠΟΛΟΓΙΣΜΟΣ - ΠΟΡΟΙ – ΧΡΗΜΑΤΟΔΟΤΗΣΗ ΕΡΓΟΥ**

Ο συνολικός προϋπολογισμός για την εκτέλεση του Έργου της προγραμματικής σύμβασης εκτιμάται στο ποσό των εβδομήντα δύο εκατομμυρίων εκατό χιλιάδες Ευρώ (72.100.000 €) συμπεριλαμβανομένου του Φ.Π.Α. και προβλέπεται να χρηματοδοτηθεί από το Π.Ε.Π Δυτικής Μακεδονίας. Στο ποσό αυτό περιλαμβάνεται το κόστος κατασκευής, το κόστος απαλλοτριώσεων, το κόστος μετακίνησης δικτύων ΟΚΩ, κόστος αρχαιολογίας, καθώς επίσης και κονδύλιο αποζημίωσης ποσοστού 3% επί των συνολικών δημοσίων δαπανών του Έργου, για την κάλυψη των δαπανών διαχείρισης, παρακολούθησης/επίβλεψης του έργου, σύνταξης τευχών δημοπράτησης, μετακίνησης – απασχόλησης του επιστημονικού και τεχνικού προσωπικού της «ΕΓΝΑΤΙΑ ΟΔΟΣ Α.Ε.».

Το ποσό αυτό μπορεί να αναπροσαρμοσθεί σύμφωνα με υποδείξεις της Κοινής Επιτροπής Παρακολούθησης με τη σύμφωνη γνώμη της *Ειδικής Υπηρεσίας Διαχείρισης του Ε.Π. Δυτικής Μακεδονίας,* εφόσον τροποποιηθούν, όπως προβλέπεται, τα χρηματοδοτικά στοιχεία της πράξης.

Ο Φορέας Υλοποίησης δεν μπορεί να αναλάβει συμβατικές δεσμεύσεις έναντι τρίτων, που υπερβαίνουν το παραπάνω ποσό.

Σε περίπτωση μη εξασφάλισης της χρηματοδότησης, η δαπάνη προετοιμασίας για την υποβολή του αιτήματος χρηματοδότησης (σύνταξη τευχών δημοπράτησης και την υποστήριξή του στη Διαχειριστική Αρχή) εκτιμάται στο ποσόν των 10.000 ευρώ (προ ΦΠΑ) θα επιβαρύνουν αποκλειστικά τον Κύριο του Έργου και θα καταβληθούν στο Φορέα Υλοποίησης.

Τυχόν ελλείψεις στις μελέτες θα επιβαρύνουν αποκλειστικά την Περιφέρεια Δυτικής Μακεδονίας.

**ΑΡΘΡΟ 4**

**ΕΝΑΡΞΗ ΣΥΜΒΑΣΗΣ – ΔΙΑΡΚΕΙΑ - ΤΡΟΠΟΠΟΙΗΣΕΙΣ**

Η διάρκεια της παρούσας σύμβασης αρχίζει από την ημερομηνία υπογραφής της. Η παρούσα Προγραμματική ισχύει υπό την προϋπόθεση ότι θα εξασφαλισθεί η χρηματοδότησή του Έργου. H διάρκεια υλοποίησης του Έργου καθορίζεται στο ΠΑΡΑΡΤΗΜΑ Ι και οποιεσδήποτε τροποποιήσεις της που υπερβαίνουν τους έξι (6) μήνες εγκρίνονται από τους συμβαλλόμενους μετά από σύμφωνη γνώμη της Κοινής Επιτροπής Παρακολούθησης.

**ΑΡΘΡΟ 5**

**ΚΟΙΝΗ ΕΠΙΤΡΟΠΗ ΠΑΡΑΚΟΛΟΥΘΗΣΗΣ ΤΗΣ ΣΥΜΒΑΣΗΣ**

Για την παρακολούθηση της εκτέλεσης της Προγραμματικής Σύμβασης συστήνεται όργανο με την επωνυμία «Κοινή Επιτροπή Παρακολούθησης» με έδρα τα γραφεία της Εγνατία Οδός Α.Ε., που εδρεύει στη Θεσσαλονίκη οδός 6ο χλμ. Ε.Ο. Θεσσαλονίκης Θέρμης.

Η Κοινή Επιτροπή Παρακολούθησης αποτελείται από :

* έναν (1) εκπρόσωπο του Κυρίου του Έργου, ο οποίος ορίζεται Πρόεδρος της Επιτροπής με τον αναπληρωτή του
* έναν (1) εκπρόσωπο του Φορέα Υλοποίησης με τον αναπληρωτή του και
* ένα (1) μέλος υποδεικνυόμενο από *…..(το φορέα χρηματοδότησης της Πράξης ή το φορέα λειτουργίας, ή άλλο φορέα που θα συμφωνηθεί με τους συμβαλλομένους)*, με τον αναπληρωτή του.

Αντικείμενο της Κοινής Επιτροπής Παρακολούθησης είναι ο συντονισμός και η παρακολούθηση όλων των εργασιών που απαιτούνται για την εκτέλεση της παρούσας προγραμματικής σύμβασης και ειδικότερα η τήρηση των όρων της, η διαπίστωση της ολοκλήρωσης των εκατέρωθεν υποχρεώσεων, η εισήγηση προς τα αρμόδια όργανα των συμβαλλομένων μερών κάθε αναγκαίου μέτρου και ενέργειας για την υλοποίηση της παρούσας, η αιτιολογημένη υπόδειξη τροποποίησης της απόφασης ένταξης πράξης, η έως έξι (6) μήνες παράταση του χρονοδιαγράμματος και η επίλυση κάθε διαφοράς μεταξύ των συμβαλλομένων μερών που προκύπτει σχετικά με την ερμηνεία των όρων της παρούσας σύμβασης και τον τρόπο εφαρμογής της.

Η Κοινή Επιτροπή Παρακολούθησης συγκαλείται από τον Πρόεδρό της. Στην πρόσκληση αναγράφονται τα θέματα της ημερήσιας διάταξης, ενώ ειδοποιούνται τα μέλη της εγκαίρως εγγράφως. Στην ημερήσια διάταξη αναγράφονται υποχρεωτικά και εισάγονται προς συζήτηση και τα θέματα που θα ζητήσει εγγράφως έστω και ένα από τα μέλη της. Χρέη γραμματέα εκτελεί μέλος της Κοινής Επιτροπής Παρακολούθησης που θα εκλεγεί στην πρώτη της συνεδρίαση.

Η Κοινή Επιτροπή Παρακολούθησης είναι δυνατό να πλαισιώνεται και από ειδικό προσωπικό που έχει γνώση του αντικειμένου της σύμβασης, όταν και εφόσον ζητηθεί από κάποιο από τα μέλη της. Το ειδικό αυτό προσωπικό δύναται να αποτελεί την «Τεχνική Επιτροπή», η οποία, μετά από αίτημα της Κοινής Επιτροπής Παρακολούθησης, γνωμοδοτεί και εκφέρει άποψη επί των ειδικών επιστημονικών θεμάτων που σχετίζονται με την υλοποίηση του Έργου, αλλά δεν έχει δικαίωμα ψήφου. Οι σχετικές γνωμοδοτήσεις, εισηγήσεις ή απόψεις της Τεχνικής Επιτροπής δεν είναι δεσμευτικές για την Κοινή Επιτροπή Παρακολούθησης.

Η Κοινή Επιτροπή Παρακολούθησης συνέρχεται τακτικά (θα ορισθεί από την επιτροπή κατά την πρώτη της συνεδρίαση) και έκτακτα και συνεδριάζει μετά από αίτημα οποιουδήποτε από τα μέλη της, προκειμένου να αντιμετωπίσει προβλήματα που προκύπτουν κατά τη διάρκειά της, σε σχέση με τη συγκεκριμένη πράξη. Κάθε μέλος της Κοινής Επιτροπής Παρακολούθησης μπορεί, κατά την κρίση του, να καλεί στις συνεδριάσεις υπηρεσιακά στελέχη του φορέα από τον οποίο έχει ορισθεί και τα οποία είναι εμπλεκόμενα στην υλοποίηση του αντικειμένου της σύμβασης. Τα πρακτικά της Κοινής Επιτροπής Παρακολούθησης κοινοποιούνται σε όλα τα μέλη αφού υπογραφούν.

Η Κοινή Επιτροπή Παρακολούθησης συνεδριάζει έγκυρα όταν είναι παρόντα όλα τα μέλη της. Οι αποφάσεις της πρέπει να είναι αιτιολογημένες, λαμβάνονται δε κατά πλειοψηφία των παρόντων μελών και δεσμεύουν όλους τους συμβαλλόμενους φορείς.

Λοιπές λεπτομέρειες που ενδεχομένως απαιτηθούν για τη λειτουργία της Κοινής Επιτροπής, καθορίζονται με αποφάσεις της.

**ΑΡΘΡΟ 6**

**ΑΝΤΙΣΥΜΒΑΤΙΚΗ ΣΥΜΠΕΡΙΦΟΡΑ – ΣΥΝΕΠΕΙΕΣ**

Η παράβαση οποιουδήποτε από τους όρους της παρούσας σύμβασης, οι οποίοι θεωρούνται όλοι ουσιώδεις ή η παράβαση των διατάξεων του νόμου και της καλής πίστης από οποιοδήποτε από τα συμβαλλόμενα μέρη, παρέχει στο άλλο μέρος το δικαίωμα να αξιώσει αποκατάσταση των αντισυμβατικών ενεργειών σε εύλογο χρόνο, εφόσον η παράβαση οφείλεται σε αποκλειστική υπαιτιότητα ενός των συμβαλλομένων και όχι σε γεγονότα που άπτονται των αρμοδιοτήτων άλλων φορέων, όπως η έκδοση αδειοδοτήσεων, κ.λ.π. Σε περίπτωση αρνήσεως ή αδυναμίας ή αμέλειας προς αποκατάσταση από την πλευρά του ενός συμβαλλομένου, ο αντισυμβαλλόμενος έχει το δικαίωμα να καταγγείλει τη σύμβαση σύμφωνα με την κείμενη νομοθεσία, αξιώνοντας κάθε θετική ή αποθετική ζημία.

Η αξίωση εις βάρος του Φορέα Υλοποίησης δεν μπορεί να υπερβαίνει το έως τότε καταβληθέν τμήμα του κονδυλίου αποζημίωσης αυτού.

**ΑΡΘΡΟ 7**

**ΕΥΘΥΝΗ ΦΟΡΕΑ ΥΛΟΠΟΙΗΣΗΣ**

Ο Φορέας Υλοποίησης ευθύνεται καθ’ όλη τη διάρκεια της παρούσας προγραμματικής σύμβασης έναντι του Κυρίου του Έργου για την καλή εκτέλεση των καθηκόντων του. Έναντι τρίτων ο Φορέας Υλοποίησης ευθύνεται εις ολόκληρο από κοινού με τον Κύριο του Έργου.

**ΑΡΘΡΟ 8**

**ΕΚΠΡΟΣΩΠΗΣΗ**

Ο Φορέας Υλοποίησης εκπροσωπεί δικαστικώς και εξωδίκως τον Κύριο του Έργου έναντι τρίτων κατά την ενάσκηση των καθηκόντων του έως τη λήξη της μεταβίβασης της αρμοδιότητας υλοποίησης.

**ΑΡΘΡΟ 9**

**ΕΠΙΛΥΣΗ ΔΙΑΦΟΡΩΝ**

Κάθε διαφορά μεταξύ των συμβαλλομένων μερών που αφορά στην εκτέλεση και ερμηνεία των όρων της παρούσας σύμβασης και που δεν θα επιλύεται στα πλαίσια της Κοινής Επιτροπής Παρακολούθησης της παρούσας σύμβασης ομόφωνα, δύναται να επιλύεται από τα αρμόδια Δικαστήρια Θεσσαλονίκης.

**ΑΡΘΡΟ 10**

**ΜΕΤΑΦΟΡΑ / ΑΠΑΣΧΟΛΗΣΗ ΠΡΟΣΩΠΙΚΟΥ – ΧΡΗΣΗ ΥΠΟΔΟΜΩΝ**

Προκειμένου να διευκολυνθεί η εκτέλεση του Έργου της παρούσας σύμβασης και στο πλαίσιο των συμφωνημένων δικαιωμάτων και υποχρεώσεων των συμβαλλομένων είναι δυνατή:

Η παραχώρηση της χρήσης ακινήτων, εγκαταστάσεων, μηχανημάτων και μέσων του Κυρίου Έργου στο Φορέα Υλοποίησης.

**ΑΡΘΡΟ 11**

**ΕΙΔΙΚΟΙ ΟΡΟΙ**

**11.1 Υποκατάσταση.** Απαγορεύεται ρητώς στο Φορέα Υλοποίησης η υποκατάστασή του από τρίτο για την υλοποίηση του Έργου. Αν χωρήσει υποκατάσταση, τότε ο Φορέας Υλοποίησης ευθύνεται για κάθε πταίσμα του τρίτου έναντι του Κυρίου του Έργου, ενώ συγχρόνως λύεται η παρούσα από υπαιτιότητα του Φορέα Υλοποίησης.

**11.2 Πνευματικά δικαιώματα.** Όλα τα έγγραφα (σχέδια, μελέτες, στοιχεία κ.ο.κ.) που θα συνταχθούν από το Φορέα Υλοποίησης (και τους προστηθέντες και αντισυμβαλλομένους του) στο πλαίσιο εκτέλεσης της παρούσας Σύμβασης και των συμβάσεων που θα υπογράψει ο Φορέας Υλοποίησης στο πλαίσιο υλοποίησης του Έργου θα ανήκουν στην ιδιοκτησία του Κυρίου του Έργου, ο οποίος έχει το δικαίωμα να τα επαναχρησιμοποιήσει ελεύθερα, θα είναι πάντοτε στη διάθεση των νομίμων εκπροσώπων του κατά τη διάρκεια ισχύος της σύμβασης και θα παραδοθούν στον Κύριο του Έργου κατά το χρόνο παράδοσης του Έργου ή αλλιώς κατά την καθ’ οιονδήποτε τρόπο λήξη ή λύση της Σύμβασης. Τα σχετικά πνευματικά και συγγενικά δικαιώματα ρητώς εκχωρούνται στον Κύριο του Έργου χωρίς την καταβολή αμοιβής.

**11.3 Εμπιστευτικότητα.** Καθ’ όλη τη διάρκεια ισχύος της σύμβασης, αλλά και μετά τη λήξη ή λύση αυτής, ο Φορέας Υλοποίησης (και οι προστηθέντες του) αναλαμβάνει την υποχρέωση να μη γνωστοποιήσει σε τρίτους, συμπεριλαμβανομένων των εκπροσώπων του ελληνικού και διεθνούς τύπου, χωρίς την προηγούμενη έγγραφη συγκατάθεση του Κυρίου του Έργου, οποιαδήποτε έγγραφα ή πληροφορίες που θα περιέλθουν σε γνώση του κατά την υλοποίηση του Έργου και την εκπλήρωση των υποχρεώσεών του.

**AΡΘΡΟ 12**

**ΛΗΞΗ ΤΗΣ ΣΥΜΒΑΣΗΣ**

Η παρούσα σύμβαση λήγει με την ολοκλήρωση του Έργου με την υπογραφή σχετικού πρωτοκόλλου παραλαβής από την Κοινή Επιτροπή Παρακολούθησης και την οριστική παραλαβή του σε πλήρη λειτουργία από το Φορέα Υλοποίησης στον Κύριο του Έργου.

**ΑΡΘΡΟ 13**

**ΤΕΛΙΚΕΣ ΔΙΑΤΑΞΕΙΣ**

Οποιαδήποτε τροποποίηση ή παράταση της παρούσας προγραμματικής σύμβασης γίνεται μόνον εγγράφως με κοινή συμφωνία των συμβαλλομένων μερών.

Η μη άσκηση δικαιωμάτων ή η παράλειψη υποχρεώσεων από οποιοδήποτε συμβαλλόμενο μέρος ή η ανοχή καταστάσεων αντίθετων προς την προγραμματική σύμβαση, καθώς και η καθυστέρηση στη λήψη μέτρων που προβλέπει η σύμβαση αυτή από οποιοδήποτε συμβαλλόμενο μέρος, δεν μπορεί να θεωρηθεί ως παραίτηση των συμβαλλομένων μερών από δικαίωμα ή απαλλαγή από υποχρεώσεις τους ή αναγνώριση δικαιωμάτων στα συμβαλλόμενα μέρη, που δεν αναγνωρίζονται από αυτή την προγραμματική σύμβαση.

Αυτά συμφώνησαν, συνομολόγησαν και συναποδέχθηκαν τα συμβαλλόμενα μέρη, σε απόδειξη των οποίων συντάχθηκε η παρούσα και υπογράφεται σε πέντε πρωτότυπα, έλαβε δε κάθε συμβαλλόμενος από ένα, το τρίτο θα υποβληθεί στ…. *(Ειδική Υπηρεσία Διαχείρισης του Ε.Π. …),* το τέταρτοστην Δι.Α.Π. της Π.Δ.Μ και το πέμπτο η Κοινή Επιτροπή Παρακολούθησης της προγραμματικής.

**ΟΙ ΣΥΜΒΑΛΛΟΜΕΝΟΙ**

**Για την ΕΓΝΑΤΙΑ ΟΔΟΣ Α.Ε. Για την Περιφέρεια**

**Δυτικής Μακεδονίας**

**Ο Διευθύνων Σύμβουλος Ο Περιφερειάρχης**

**Κωνσταντίνος Κουτσούκος Γεώργιος Κασαπίδης**

**ΠΑΡΑΡΤΗΜΑ Ι**

**ΒΑΣΙΚΑ ΧΑΡΑΚΤΗΡΙΣΤΙΚΑ ΤΗΣ ΠΡΑΞΗΣ**

**1. Τίτλος Πράξης : «Κατασκευή επαρχιακής οδού Καστοριάς – Πτολεμαΐδας : Τμήμα ρέμα Κώτουρη – όρια Νομού Κοζάνης με σήραγγα στην Κλεισούρα»**

**2. Φορέας πρότασης (Φορέας Υλοποίησης) :**

**ΠΕΡΙΦΕΡΕΙΑ ΔΥΤΙΚΗΣ ΜΑΚΕΔΟΝΙΑΣ**

**3. Φορέας Yλοποίησης : ΕΓΝΑΤΙΑ ΟΔΟΣ Α.Ε.**

**4. Φορέας Λειτουργίας : ΠΕΡΙΦΕΡΕΙΑ ΔΥΤΙΚΗΣ ΜΑΚΕΔΟΝΙΑΣ**

**5. Στοιχεία χωροθέτησης της Πράξης : ΠΕΡΙΦΕΡΕΙΑ ΔΥΤΙΚΗΣ ΜΑΚΕΔΟΝΙΑΣ, Περιφερειακή Ενότητα ...............**

**6. Προϋπολογισμός (με Φ.Π.Α. 24%)**

|  |  |
| --- | --- |
| **Κατασκευή έργου** | **69.340.000** |
| **Δαπάνη Απαλλοτριώσεων** | **190.000** |
| **Δαπάνη Αρχαιολογίας** | **80.000** |
| **Δαπάνη ΟΚΩ (ΔΕΗ κλπ.)** | **390.000** |
| **Προϋπολογισμός Έργου** | **70.000.000** |
| **Δαπάνη Διαχείρισης και επίβλεψης Έργου (3%)** | **2.100.000\*** |
| **Συνολικός προϋπολογισμός Έργου** | **72.100.000** |

\* Η δαπάνη αυτή θα διαμορφωθεί στο 3% επί του συνόλου των δημοσίων δαπανών

**7. Διάρκεια υλοποίησης**

|  |  |
| --- | --- |
|  | **Διάρκεια σε μήνες** |
| **Υποβολή αίτησης χρηματοδότησης** | **2** |
| **Έγκριση χρηματοδότησης** | **3** |
| **Διαδικασίες μέχρι την υπογραφή της σύμβασης κατασκευής του έργου** | **10 (υπό την προϋπόθεση απόκτησης γης)** |
| **Κατασκευή του έργου** | **40** |
| **Σύνολο Πράξης** | **50 μήνες** |
| **Συνολικός χρόνος Ολοκλήρωσης** | **55 μήνες** |

1. **Φυσικό αντικείμενο της Πράξης :**

Με το έργο «κ**ατασκευή Επαρχιακής Οδού Καστοριάς – Πτολεμαΐδας: Τμήμα ρέμα Κώτουρη – όρια Νομού Κοζάνης με σήραγγα στην Κλεισούρα**» θα κατασκευαστεί τμήμα της Επαρχιακής Οδού 24 Καστοριάς - Πτολεμαΐδας και συγκεκριμένα από την Χ.Θ. 18+275 έως την Χ.Θ. 28+675,00. Το συνολικό μήκος της οδού ανέρχεται σε 10,40 Km.

Αναλυτικότερα:

Η κατασκευή του δρόμου συνολικού μήκους 10,4 Km, ξεκινά από την Χ.Θ. 18+275, περίπου 400μ. πριν τη νέα γέφυρα του ρέματος Κώτουρη. Στην αρχή της χάραξης προβλέπεται διαμόρφωση τετρασκελούς ισόπεδου κόμβου Ι.Κ.1 της νέας χάραξης, με την υφιστάμενη Επαρχιακή Οδό και με την οδό προς Αγ. Παρασκευή. Στη συνέχεια η χάραξη ακολουθεί την παλαιά Επαρχιακή οδό μέχρι τη Χ.Θ. 18+800 και συνεχίζει σε νέα χάραξη με γεφύρωση του ρέματος Κώτουρη περί τη Χ.Θ. 18+940. Μέχρι το στόμιο εισόδου της σήραγγας Κλεισούρας στη Χ.Θ. 21+585.

Σε σημαντικό μήκος περίπου 2,5 χλμ., εφαρμόζεται η μέγιστη επιτρεπόμενη κλίση μηκοτομής 8%. Για το λόγο αυτό προβλέπεται προσθήκη λωρίδας βραδυπορείας από τη Χ.Θ.19+135 έως τη Χ.Θ. 20+955. Η λωρίδα βραδυπορείας σύμφωνα με την ταχύτητα μελέτης και τους ισχύοντες κανονισμούς καταργείται 200μ. πριν το στόμιο εισόδου της σήραγγας.

Περί τη Χ.Θ. 21+125 προβλέπεται διαμόρφωση τρισκελούς ισοπέδου κόμβου Ι.Κ.2 που προορίζεται να εξυπηρετεί τους οικισμούς Βέργα και Κλεισούρα.

Η οδική **σήραγγα της Κλεισούρας μήκους** **1.365μ**., διαμορφώνεται μεταξύ Χ.Θ. 21+590 και Χ.Θ. 22+955 (η σήραγγα διαφυγής έχει μήκος **1.382μ**). Οριζοντιογραφικά είναι σε ευθυγραμμία, ενώ εφαρμόζονται καμπύλες ακτίνας R=600μ. και R=500μ. πριν και μετά τα στόμια εισόδου και εξόδου της σήραγγας αντίστοιχα. Η μηκοτομική κλίση που εφαρμόζεται στη σήραγγα είναι 0,60% σε κατωφέρεια προς το στόμιο εξόδου, με επιρροή κυρτών συναρμογών Rκυρτ.= 4.500μ. και Rκυρτ.= 5.000μ. στις περιοχές των μετώπων εισόδου και εξόδου αντίστοιχα. Το μέγιστο υψόμετρο της ερυθράς, ανέρχεται στα 940μ. Από τη Χ.Θ.22+955, η χάραξη συνεχίζει στην προσήλια πλευρά της κοιλάδας Βαρικού, με καλά γεωμετρικά στοιχεία (Rmin=230μ.) Η μέγιστη κατά μήκος κλίση είναι 7-8% σε κατωφέρεια για διάστημα μήκους περίπου 2,5χλμ. και για το λόγο αυτό προβλέπεται προσθήκη λωρίδας βραδυπορείας των οχημάτων που κινούνται σε ανωφέρεια από τη Χ.Θ.23+250 έως τη Χ.Θ. 25+635.

Στην περιοχή από Χ.Θ. 25+600 και Χ.Θ. 26+200 ο άξονας της χάραξης ταυτίζεται με τον άξονα υφιστάμενης αγροτικής οδού, σύμφωνα με το εφαρμοζόμενο σχέδιο αναδασμού.

Από τον ισόπεδο κόμβο Ι.Κ.4 μέχρι το τέλος εκτελέστηκαν από τις Τεχνικές Υπηρεσίες της Νομαρχίας Φλώρινας, εργασίες διαπλάτυνσης της οδού, δίχως όμως να βελτιωθούν τα γεωμετρικά στοιχεία της οριζοντιογραφίας και της μηκοτομής.

Περί τη Χ.Θ. 26+740 προβλέπεται διαμόρφωση τετρασκελούς ισοπέδου κόμβου Ι.Κ.3 με την υφιστάμενη Επαρχιακή οδό (προς Λέχοβο-Αμύνταιο, Καστοριά) και την τοπική οδό προς Βαρικό-Κλεισούρα. Στη Χ.Θ. 27+425 προβλέπεται διαμόρφωση τρισκελούς ισοπέδου κόμβου Ι.Κ.4 με την κύρια τοπική οδό προς Βαρικό.

Στην περιοχή του Έργου, μελετήθηκαν παράπλευροι οδοί με σκοπό την αποκατάσταση του υφιστάμενου τοπικού δικτύου.

Ο δρόμος κατατάσσεται στην κατηγορία ΑΙΙ (οδός μεταξύ νομών – επαρχιών) και η εφαρμοζόμενη τυπική διατομή, είναι η β2 σύμφωνα με τις (ΟΜΟΕ-Δ). Το συνολικό πλάτος του ασφαλτοστρωμένου οδοστρώματος είναι 8,0μ., περιλαμβάνοντας, μία λωρίδα κυκλοφορίας πλάτους 3,75μ ανά κατεύθυνση και επιπλέον λωρίδα καθοδήγησης πλάτους 0,25μ. Σε περιοχές με κλίση ανωφέρειας μεγαλύτερη του 6%, προστίθεται λωρίδα βραδυπορείας πλάτους 3,5μ. για την κίνηση των βαρέων οχημάτων (διατομή β2+1).

Η κλίση των πρανών των επιχωμάτων είναι 2:3 για όλη τη χάραξη, ενώ οι κλίσεις των πρανών ορυγμάτων κυμαίνονται από 1:2 έως 3:2 (κατακόρυφο : οριζόντιο) σύμφωνα με τις προτάσεις της Γεωλογικής μελέτης. Για πρανή ορύγματος ύψους μεγαλύτερου από 12μ., προβλέπεται αναβαθμός πλάτους 5μ..

Για τη γρήγορη απορροή του νερού της βροχής από το κατάστρωμα του δρόμου, προβλέπεται εγκάρσια κλίση του οδοστρώματος προς τα άκρα ίση με 2,5% στις ευθυγραμμίες. Στα καμπύλα τμήματα, οι εγκάρσιες κλίσεις διαμορφώνονται σε σχέση με τις ακτίνες των κυκλικών τόξων, με στροφή του καταστρώματος γύρω από τον άξονα της οδού.

Στο τμήμα από τη Χ.Θ.:23+600 έως τη Χ.Θ.:25+350, λόγω της μεγάλης μηκοτομικής κλίσης, του μεγάλου υψομέτρου της περιοχής και των δυσχερών καιρικών συνθηκών, για την αποφυγή εμφάνισης φαινομένων ολίσθησης βαρέων οχημάτων σε συνθήκες παγετού, εφαρμόστηκαν οι ελάχιστες επιτρεπόμενες εγκάρσιες κλίσεις σύμφωνα με την ταχύτητα (V85).

Για ύψος επιχώματος >4μ. προβλέπονται πλευρικές διαμορφώσεις πλάτους 1,50μ. που περιλαμβάνουν τάφρο επιχώματος από σκυρόδεμα.

Το συνολικό πάχος οδοστρωσίας και ασφαλτικών, αποτελείται από 1 στρώση αμμοχάλικου συμπυκνωμένου μέσου πάχους 0,30μ., σε ορύγματα με έδαφος γαιώδες – ημιβραχώδες και σε επιχώματα, 1 στρώση υπόβασης (μεταβλητού μέσου πάχους 0,10μ.), 2 στρώσεις βάσης (0,10μ. έκαστη), 1 ασφαλτική στρώση βάσης (0,05μ.), 1 ασφαλτική στρώση κυκλοφορίας (0,05μ.) και 1 αντιολισθηρή στρώση κυκλοφορίας (0,04μ.)

Σε περιοχές που απαιτείται η τοποθέτηση μεταλλικού στηθαίου ασφαλείας, προβλέπεται έρεισμα πλάτους 1,25μ.

Γεωμετρικά στοιχεία χάραξης Η ταχύτητα μελέτης για όλο το μήκος του νέου τμήματος της Επαρχιακής οδού Καστοριάς - Πτολεμαΐδας Ε.Ο. είναι V = 70-80 χλμ./ώρα. Οριζοντιογραφικά η χάραξη είναι τεταμένη ενώ μηκοτομικά εμφανίζονται σημαντικές κλίσεις ανωφέρειας και κατωφέρειας της ερυθράς, που φτάνουν έως 8%. Εξαιτίας του ορεινού ανάγλυφου της περιοχής, υψηλά ορύγματα και επιχώματα εμφανίζονται σε αρκετές θέσεις το ύψος των οποίων κυμαίνεται 10-14,5μ. στον άξονα της οδού.

Η ελάχιστη εφαρμοζόμενη ακτίνα καμπυλότητας στην οριζοντιογραφία είναι Rmin = 205μ., στην περιοχή του ορύγματος στη θέση που χωροθετείται ο Ι.Κ. 4, ώστε η χάραξη να προσαρμοστεί στον ανάγλυφο της περιοχής, και να αποφευχθούν διατομές με υπερβολικό ύψος ορύγματος.

Η μέγιστη κλίση φθάνει το 8,00% σε αρκετές περιοχές τόσο στην ανάβαση μέχρι το στόμιο της εισόδου της σήραγγας όσο και στην κατάβαση από το στόμιο εξόδου της σήραγγας, μέχρι την περιοχή του αναδασμού στην κοιλάδα του Βαρικού. Η ελάχιστη κυρτή ακτίνα συναρμογής είναι 4.500 μ. ενώ η ελάχιστη κοίλη είναι επίσης 4.000 μ.

Τα προβλεπόμενα τεχνικά έργα αφορούν τη σήραγγα της Κλεισούρας (τυπική διατομή σήραγγας μονού κλάδου: 10,5Τ) μήκους L=1.365μ., την παράλληλη προς αυτήν σήραγγα διαφυγής πεζών με όλα τα απαιτούμενα έργα σήμανσης, ασφάλισης, φωτισμού, αερισμού, πυρόσβεσης κλπ. και την κατασκευή δύο οικίσκων ελέγχου της σήραγγας , στα δύο μέτωπα εισόδου και εξόδου με δεξαμενή για την πυρόσβεση στον οικίσκο εισόδου, τη γέφυρα του ρέματος Κώτουρη στη Χ.Θ.: 18+937,5 και τέσσερις κάτω διαβάσεις, μίας δασικής οδού και τριών υφιστάμενων αγροτικών οδών, για την αποκατάσταση του τοπικού οδικού δικτύου και την εξασφάλιση της σύνδεσης των περιοχών εκατέρωθεν του νέου οδικού άξονα.

Περί τη Χ.Θ.:23+940, προτείνεται η κατασκευή τοίχου αντιστήριξης στο πόδα του επιχώματος, μήκους L=91μ. ώστε να μη διακοπεί η κυκλοφορία της αγροτικής οδού. Τοίχος αντιστήριξης μήκους L=40μ. προτείνεται και στη Χ.Θ.:27+535 ώστε να μειωθεί η ζώνη κατάληψης της οδού.

Θα κατασκευασθούν όλα τα απαιτούμενα μικρά τεχνικά (40) όπως κιβωτοειδείς οχετοί, σωληνωτοί οχετοί σε υφιστάμενα ρέματα και στραγγιστικές τάφροι, συρματοκιβώτια, επενδεδυμένες τάφροι για να εξασφαλιστεί η φυσική ροή των υδάτων. Οι διαστάσεις των οχετών προέκυψαν από την Οριστική Υδραυλική μελέτη.

Επίσης θα γίνει η οριζόντια και κατακόρυφη σήμανση όλου του δρόμου που θα περιλαμβάνει Πινακίδες Πληροφοριακές, ρυθμιστικές, και επικίνδυνων θέσεων, θα γίνει τοποθέτηση στηθαίων ασφαλείας σε όλες τις απαιτούμενες θέσεις, θα γίνει τοποθέτηση σιδηρών κιγκλιδωμάτων σε όλα τα τεχνικά και θα γίνει η διαγράμμιση του οδοστρώματος.

**Ο Προϋπολογισμός του έργου με όλες τις παραπάνω εργασίες (69.340.000,00) και με την δαπάνη Απαλλοτριώσεων (190.000,00), Αρχαιολογίας (80.000,00) και ΔΕΗ 390.000,00) είναι: 70.000.000 € . Το κονδύλιο αποζημίωσης του Φορέα Υλοποίησης ανέρχεται στο ποσό των 2.100.000€ (ποσοστό 3% επί του Προϋπολογισμού του Έργου) και είναι επιπρόσθετο των ανωτέρω ποσών.**

Η Δ.Τ.Ε. της Π.Ε. Καστοριάς έχει επιβλέψει την μελέτη του έργου, η οποία αποτελείται από τις παρακάτω επί μέρους Μελέτες:

1) **Τοπογραφική Μελέτη** (τοπογραφική αποτύπωση - κτηματογράφηση), όπως υπεβλήθηκε εμπρόθεσμα και εγκρίθηκε με την υπ΄αριθμ. Κθ/492/31-3-2009 Απόφαση της Δ.Τ.Υ. / Ν.Α. Καστοριάς.

2) **Τοπογραφική Μελέτη** (κτηματολόγιο), όπως υπεβλήθηκε εμπρόθεσμα και εγκρίθηκε με την υπ΄αριθμ. 39304/2011/1470 / 22-12-2011 Απόφαση της Δ.Τ.Ε. / Π.Ε. Καστοριάς, όπως αυτή διορθώθηκε με την Α.Π.: οικ. 88354/26-6-2020 Απόφαση της Δ.Τ.Ε. της Π.Ε. Καστοριάς.

3) **Συγκοινωνιακή Μελέτη** (προμελέτη οδού, παράπλευρου δικτύου και ισοπέδων κόμβων),όπως υπεβλήθηκε εμπρόθεσμα και εγκρίθηκε με την υπ΄αριθμ. Κθ/1158/25-6-2010Απόφαση της Δ.Τ.Υ. / Ν.Α. Καστοριάς.

4) **Συγκοινωνιακή Μελέτη** (οριστική μελέτη οδού, παράπλευρου δικτύου και ισοπέδων κόμβων), όπως υπεβλήθηκε εμπρόθεσμα και εγκρίθηκε με την υπ΄αριθμ. 68959/2011/2555/29-12-2011 Απόφαση της Δ.Τ.Ε. / Π.Ε. Καστοριάς.

5) **Συγκοινωνιακή Μελέτη** (οριστική μελέτη σήμανσης και ασφάλισης οδού, ισοπέδων κόμβων και σήραγγας Κλεισούρας), όπως υπεβλήθηκε εμπρόθεσμα και εγκρίθηκε με την υπ΄αριθμ. 68030/2011/ 2517/29-12-2011 Απόφαση της Δ.Τ.Ε. / Π.Ε. Καστοριάς.

6) **Περιβαλλοντική Μελέτη** (μελέτη περιβαλλοντικών επιπτώσεων), όπως υπεβλήθηκε εμπρόθεσμα και εγκρίθηκε με την υπ΄αριθμ. 7142/299/10-3-2011 Απόφαση της ΔΙ.ΠΕ.ΧΩ. Δυτικής Μακεδονίας.

7) **Συγκοινωνιακή Μελέτη** (οριστική μελέτη κυκλοφοριακών ρυθμίσεων σηράγγων),όπως υπεβλήθηκε εμπρόθεσμα και εγκρίθηκε με την υπ΄αριθμ. 17987/791/ 29-12-2011 Απόφαση της Δ.Τ.Ε. / Π.Ε. Καστοριάς.

8) **Στατική Μελέτη Τεχνικών Έργων** (προμελέτη Κ.Δ.1,2,3,4 και γέφυρας Κώτουρη), όπως υπεβλήθηκε εμπρόθεσμα και εγκρίθηκε με την υπ΄αριθμ. Κθ/1845/09/20-1-2010Απόφαση της Δ.Τ.Υ. / Ν.Α. Καστοριάς.

9) **Στατική Μελέτη Τεχνικών Έργων** (οριστική μελέτη Κ.Δ. 1,2,3,4, γέφυρας Κώτουρη, σήραγγας Κλεισούρας και στομίων και μελέτη εφαρμογής οικίσκων στα στόμια της σήραγγας Κλεισούρας), όπως υπεβλήθηκε εμπρόθεσμα και εγκρίθηκε με την υπ΄αριθμ. 577/18-05-2011 απόφαση της Δ.Τ.Ε. / Π.Ε. Καστοριάς.

10) **Γεωτεχνική Μελέτη** (γεωτεχνικές εργασίες υπαίθρου και εργαστηρίου), όπως υπεβλήθηκε εμπρόθεσμα και εγκρίθηκε με την υπ΄αριθμ. Κθ/3629/09/25-1-2010 Απόφαση της Δ.Τ.Υ. / Ν.Α. Καστοριάς.

11) **Γεωτεχνική Μελέτη** (έκθεση αξιολόγισης γεωτεχνικής έρευνας, γεωτεχνική μελέτη θεμελίωσης γέφυρας Κώτουρη και οριστική γεωτεχνική μελέτη σήραγγας Κλεισούρας και στομίων), όπως υπεβλήθηκε εμπρόθεσμα και εγκρίθηκε με την υπ΄αριθμ. 580/20-05-2011 Απόφαση της Δ.Τ.Ε. / Π.Ε. Καστοριάς.

12) **Υδραυλική Μελέτη** (υδρολογική μελέτη), όπως υπεβλήθηκε εμπρόθεσμα και εγκρίθηκε με την υπ΄αριθμ. Κθ/493/31-3-2009 Απόφαση της Δ.Τ.Υ. / Ν.Α. Καστοριάς.

13) **Υδραυλική Μελέτη** (οριστική μελέτη αποχέτευσης-αποστράγγισης οδού, εσωτερικού σήραγγας Κλεισούρας, γέφυρας ρέματος Κώτουρη και οριστική μελέτη κιβωτοειδών οχετών), όπως υπεβλήθηκε εμπρόθεσμα και εγκρίθηκε με την υπ΄αριθμ. 579/13-7-2011 Απόφαση της Δ.Τ.Ε. / Π.Ε. Καστοριάς.

14) **Μελέτη Ηλεκτρομηχανολογικών Εγκαταστάσεων** (οριστική μελέτη ΗΜ εγκαταστάσεων σήραγγας Κλεισούρας και σήραγγας διαφυγής και οριστική μελέτη ηλεκτροφωτισμού ισοπέδων κόμβων), όπως υπεβλήθηκε εμπρόθεσμα και εγκρίθηκε με την υπ΄αριθμ. 581/25-05-2011 Απόφαση της Δ.Τ.Ε. / Π.Ε. Καστοριάς.

15) **Γεωλογική Μελέτη**, (οριστική μελέτη οδού), όπως υπεβλήθηκε εμπρόθεσμα και εγκρίθηκε με την υπ΄αριθμ. 544/06-05-2011 Απόφαση της Δ.Τ.Ε. / Π.Ε. Καστοριάς.

16) **Σ.Α.Υ. – Φ.Α.Υ. και Τεύχη Δημοπράτησης**, όπως αυτά υπεβλήθηκαν εμπρόθεσμα και εγκρίθηκαν με την υπ΄αριθμ.: 7761/2012/205/26-04-2012 Απόφαση της Δ.Τ.Ε. / Π.Ε. Καστοριάς.

Επιπλέον με το το υπ΄αριθμ. 7142/299/10-3-2011 έγγραφο της Αποκεντρωμένης Διοίκησης Ηπείρου Δυτικής Μακεδονίας, Διεύθυνση Περιβάλλοντος έχει ληφθεί απόφαση Έγκρισης Περιβαλλοντικών όρων του έργου.

Το Περιφερειακό Συμβούλιο Δυτικής Μακεδονίας με την υπ’ αρίθμ.: 164/1-7-2020 Απόφαση του προέβη στην κήρυξη αναγκαστικής απαλλοτρίωσης ακινήτων συνολικού εμβαδού 129.843,00 m2, τα οποία περιλαμβάνονται στον Κτηματολογικό Πίνακα και φαίνονται στο Κτηματολογικό Διάγραμμα που έχει εγκριθεί και θεωρηθεί με την Αρ. Πρωτ.: 39304/2011/1470/22-12-2011 Απόφαση της Δ.Τ.Ε. της Π.Ε. Καστοριάς, όπως αυτή διορθώθηκε με την Α.Π.: οικ. 88354/26-6-2020 Απόφαση της Δ.Τ.Ε. της Π.Ε. Καστοριάς. Η κήρυξη της αναγκαστικής απαλλοτρίωσης των παραπάνω ακινήτων έγινε σύμφωνα με τις διατάξεις του Ν. 2882/2001 (ΦΕΚ 17 Α) «Κώδικας Αναγκαστικών Απαλλοτριώσεων Ακινήτων», όπως τροποποιήθηκε και ισχύει σήμερα, υπέρ της Περιφέρειας Δυτικής Μακεδονίας και με δαπάνη της Περιφέρειας Δυτικής Μακεδονίας για την κατασκευή του έργου του τίτλου και δημοσιεύθηκε στο ΦΕΚ 403 Δ /20-7-2020.